Okresná prokuratúra Galanta 
Obrancov mieru 2, 924 29 Galanta 1 	

Sp. zn. : 1 Pv 665/11/2202	Galanta, 10.2.2012
EEČ : 2-17-21-2012

U Z N E S E N I E

Trestná vec:	obvinený XXXXX 
Prečin:	zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 650/2005 Zbierky zákonov

Rozhodol: 	prokurátorka Okresnej prokuratúry Galanta
Rozhodnutie:
Podľa § 215 odsek 1 písmeno b Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
Skutková veta:
ako otec maloletého syna XXXXX XXXXX hoci mu v zmysle Zákona o rodine vyplýva povinnosť vyživovať svoje dieťa a k tomu bol rozsudkom Okresného súdu XXXXX evidovaného pod číslom konania XXXXX zo dňa 21. 03. 2006, ktorý nadobudol právoplatnosť dňa 30. 03. 2006 a vykonateľnosť dňa 16. 04. 2006 zaviazaný prispievať na výživu svojho syna XXXXX mesačne sumou vo výške 66,39 Eur, vždy do 15-teho dňa toho ktorého mesiaca vopred k rukám matky XXXXX, nar. 05. 04. 1976, trvale bytom XXXXX, XXXXX prechodne bytom XXXXX, XXXXX a túto svoju povinnosť si všade tam, kde sa zdržiaval riadne neplnil v období od mesiaca jún 2010 vrátane až do mesiaca január 2012 vrátane tohto mesiaca, pričom mu exekučným titulom pod č. k. XXXXX zrážkami zo mzdy bola zaplatená časť výživného v mesiaci december 2010 vo výške 66,39 Eur, v mesiaci január 2011 vo výške 45,28 Eur, v mesiaci február 2011 vo výške 70,- Eur a v mesiaci marec 2011 vo výške 50,- Eur, čím mu vznikol dlh na výživnom vo výške 1.096,13 Eur,                                           

Právna veta:
lebo nie je tento skutok trestným činom a nie je dôvod na postúpenie veci
Odôvodnenie:
Poverený príslušník Okresného riaditeľstva Policajného zboru XXXXX, Obvodné oddelenie XXXXX uznesením č. ORP-1081/SE-GA-2011 zo dňa 15. 09. 2011 začal v  zmysle § 199 odsek 1 Trestného poriadku trestné stíhanie a dňa 19. 10. 2011 podľa § 206 odsek 1 Trestného poriadku vzniesol obvinenie XXXXX, za prečin uvedený vo výrokovej časti tohto uznesenia.
Dňa 21. 01. 2012 sa dostavil na výsluch obvinený XXXXX, ktorý sa ku skutku priznal v plnom rozsahu. Uviedol, že v mesiaci jún 2010 sa jeho finančná situácia zhoršila, lebo prišiel o zamestnanie. Napriek tomu, že si našiel prácu, o túto prišiel v krátkom čase, lebo sa viedla proti nemu exekúcia. Koncom roka 2011 si našiel prácu v Rakúsku, ale z dôvodu, že bol hľadaný políciou, ho zamestnávateľ tiež prepustil. V súčasnosti je opäť nezamestnaný, je mu ľúto, že neplatil riadne výživné ale nemal na to prostriedky.

Dňa 16. 10. 2011 počas výsluchu do zápisnice poškodená XXXXX  uviedla, že bývalý manžel XXXXX si neplnil svoju vyživovaciu povinnosť od mesiaca jún 2010. Exekútor zrážkami zo mzdy obvineného čiastočne zabezpečil splatenie výživného a to vo výške 231,67 Eur.  Do októbra 2011 zostal obvinený dlžný sumu 904,18 Eur. Dňa 27. 01. 2012 bola poškodená dopočutá, pričom sa vyjadrila, že obvinený výživné v celkovej výške 1.327,80 Eur za obdobie do januára 2012 splatil, a to exekúciou vo výške 231,67 Eur a následnými platbami zo dňa 23. 01. 2012 vo výške 904,18 Eur a 199,17 Eur. Vzhľadom na uvedené poškodená dodala, že výživné za dlhované obdobie považuje za vyrovnané. Dieťa počas neplatenia vyživovacej povinnosti otcom netrpelo hmotnou núdzou.

Skutkový stav bol zároveň preukázaný listinnými dôkazmi, a to rozsudkom Okresného súdu v XXXXX sp. zn. XXXXX zo dňa 21. 03. 2006, poštovými poukážkami, upovedomením o začatí exekúcie, rodným listom dieťaťa, potvrdením o návšteve školy a správami o osobe obvineného.

Podľa ustanovenia § 86 písm. a/ Trestného zákona (účinnej ľútosti), trestnosť zanedbania povinnej výživy (§ 207) zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.

Na základe účinnej ľútosti však nie je možné zastaviť trestné stíhanie, ak bolo dlžné výživné uhradené exekúciou, uhradenie dlhu musí byť totiž prejavom vôle obvineného. 

Bolo preukázané, že výživné za dlhované obdobie od mesiaca jún 2010 do mesiaca január 2012 vrátane bolo sčasti obvineným XXXXX ako aj exekúciou v prospech poškodenej XXXXX  uhradené v celkovej výške 1.327,80 Eur.
		
Vzhľadom na vyššie uvedené skutočnosti, bolo potrebné rozhodnúť tak, ako je to uvedené vo výrokovej časti tohto uznesenia
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Beatrix Jakubovičová
prokurátorka